Det blev til hele fem guldmedaljer samt en dansk ungdomsrekord i længdespring, da Aalborg Atletik og Motion deltog i et af verdens største ungdomsatletikstævner i Gøteborg.

I hård konkurrence med 2991 deltagere fra 16 forskellige lande markerede Aalborg Atletik og Motion sig endnu engang stærkt i internationalt sammenhæng. Indsatsen blev kronet med hele otte medaljer, heraf fem af guld - samt afsluttende en dansk ungdomsrekord i længdespring for piger 14 år. Sidstnævnte blev slået af Lærke Nilsson på 5,76 meter. Det blev desuden til guld til Mathilde Prietzel i 80 m sprint piger årg. 2000 11,01 sek., sølv til Henriette Schnack i 60 m hæk piger årg. 2000 10,35 sek., bronze til Nathalie Richter i 60 m hæk piger årg. 2000 10,38 sek., guld til Benjamin Lobo Vedel i 800 m løb drenge årg. 1997 1.58.48 min., bronze til Jakob Holt Jensen i stangspring drenge årg. 1997 3,23 m., guld til Martin Johansen i trespring drenge årgang 1995 14,23 m. og guld til Jon Yde Bentsen i 110 m hæk (Senior) i tiden 14,36 sek. Resultaterne er med til at understrege den store bredde og fremgang, som vi de senere år har undergået i ungdomsafdelingen, lyder det fra Aalborg Atletik og Motion. I øvrigt nævner klubben, at to af de aalborggensiske guldmedaljvindere - Benjamin Lobo Vedel og Lærke Nilsson - som elever på eliteidrætlinien på Sønderbroskolen, er en del af Aalborg Kommunes satsning på at fremme eliteidrætten i Aalborg.